Toiduabi antakse 12 600 kilogrammi Anija valda, 6860 kg Raasiku, 3430 kg Kuusalu, 1799 kg Aegviidu valda ja 10 004 kg Loksa linna.
Käesoleval nädalal jõuavad Harjumaale makaronid, jahu, neljaviljahelbed ning toiduõli, mida jagatakse Euroopa Komisjoni vähekindlustatud inimeste abistamise programmi raames Eesti Punase Risti kaudu. Jaotusprotsessi kontrollib PRIA.
Omavalitsustele eraldatavad kogused sõltuvad sellest, kui suure tellimuse sotsiaaltöötajad ligi aasta tagasi esitasid. Kokku saab Harju maakond tänavu toiduabi 147 754 kilogrammi, mis on arvestatud 7778 inimesele.
Kuna kogused on suured, saabub kaup maakonda kahte kohta, omavalitsustel tuleb enda tellitud autod sinna järele saata. Maardust saavad Anija, Kuusalu ja Raasiku vald osa toiduabi kätte kolmapäeval, 27. juunil. Ülejäänu tuleb neljapäeval, 28. juunil Kosele, kuhu on oodatud toidukraami järele ka Aegviidu valla ja Loksa linna masinad.
Kaupa transporditakse kohale euroalustega, tõstukid tõstavad need autodele. Osade omavalitsuste kogused on nii suured, et neil on tarvis äratoomiseks rekka-autosid.
Kuna Harjumaal oma Punase Risti organisatsioon puudub, siis jäi mullu maakond ELi toiduabist ilma. Sel aastal koordineerib toidukraami jaotamist Harjumaa Omavalitsuste Liit.
Anija vald tellis toiduabi 600 inimesele: taimeõli saadakse 3375 kilogrammi, jahu 3850, neljaviljahelbeid 3360 ning makarone 1998 kilogrammi, kokku 12 600 kilogrammi.
Kuusalu valla tellimuses oli arvestatud 120 vähekindlustatud inimesega. Taimeõli saab vald 675, jahu 770, neljaviljahelbeid 1440 ja makarone 540 kilogrammi, kokku 3430 kilogrammi.
Raasiku vald on soovinud toiduabi 305 inimesele. Taimeõli tuleb neile jagamiseks 1350, jahu 1540, neljaviljahelbeid 2880 ning makarone 1080 kilogrammi, kokku 6860 kilogrammi.
Loksa linna tellimus on 550 inimesele: taimeõli kokku 2700, jahu 2310, neljaviljahelbeid 3360 ja makarone 1620 kilogrammi. Kokku tuuakse Loksale 10 004 kilogrammi ELi toiduabi.
Omavalitsustel tuleb leida ladustamiskoht või -kohad ning otsustada, kuidas toiduained jaotatakse. Realiseerida võib kuni 28. veebruarini 2013.
Nii Anija, Kuusalu kui ka Raasiku vallamajast ja Loksa linnavalitsusest öeldi, et toiduabi antakse toimetulekutoetust saavatele ning lasterikastele peredele, vähekindlustatud üksikutele pensionäridele. Nad kutsutakse ELi toidukraami järele nimeliselt.
Anija abivallavanem Marge Raja lisas, et ilmselt jätkatakse nende vallas varasemat traditsiooni ning korraga kogu kaupa välja ei anta, osa jäetakse edaspidiseks jaotamiseks vältimatu sotsiaalabina. Ka Raasiku vallas ja Loksal tehakse samamoodi.